«ДыгъафIэ къалэм» икIахэр токIуэ
КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэмрэ «Черкесский ренессанс» жылагъуэ зэгухьэныгъэмрэ къыдаIыгъыу КъБР-м и Парламентым и ЩIалэгъуалэ палатэм иригъэкIуэкIа «Ди Iуэху еплъыкIэхэмкIэ адыгэбзэкIэ дызохъуажэ» зэпеуэр иджыблагъэ зэхуащIыжащ.
Зэхьэзэхуэм хэтащ щIыналъэ зэхуэмыдэхэм къикIа гуп 24-рэ. Абыхэм ящыщу финал ныкъуэм кIуар гупиплIт. Ахэр Налшык къалэ дэт «ДыгъафIэ къалэ» сабий творчествэмкIэ академием, Сэрмакъ дэт 2-нэ курыт еджапIэм, Абейкъуажэ, Аруан дэт школхэм я гупхэрщ.
КъэпщытакIуэ гупым хэтащ КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм ЛъэпкъыбзэхэмкIэ и къудамэм и унафэщI Табыщ Мурат, Арщыдан дэт 3-нэ курыт еджапIэм и унафэщIым егъэджэныгъэ IуэхухэмкIэ и къуэдзэ Мэшыкъуэ Радимэ, КъБР-м и Парламентым и ЩIалэгъуалэ палатэм хэт Сэрахъэ Алан, «Адыгэ псалъэ» газетым и лэжьакIуэ Хьэрэдурэ Аллэ, Къэбэрдей шууей Хасэм и тхьэмадэ Къудей Аслъэн, «Шэрджэс ренессанс» жылагъуэ зэгухьэныгъэм щыщ Гугъуэтыж Артур, КъБКъМУ-м и лэжьакIуэ Гугъуэтыж Ахьмэд сымэ.
«Зэныкъуэкъуныгъэр гъащIэр ипэкIэ зыгъэкIуатэщ», «ЩIыуэпс къэгъэсэбэпыкIэр (зехьэкIэр) ди къэкIуэнум зэран хуохъу» — темэхэмкIэ финал ныкъуэм щызэдэуа гупиплIым я деж пашэныгъэр щаубыдат Сэрмакъ къуажэм къикIа еджакIуэхэмрэ, «ДыгъафIэ къалэм» щыщ цIыкIухэмрэ.
АдэкIэ къыкIэлъыкIуэну Iыхьэр теухуауэ щытынут «Зыуэ щыт къэрал экзаменым» хуаIэ Iуэху еплъыкIэм, абы зыхуагъэхьэзырынуи дакъикъэ щэщIт яIэр.
Зэманыр мащIэ дыдэми, еджакIуэхэм я гупсысэхэр дахэу, екIуу, гъэхуауэ утыкум къралъхьащ. Сэрмакъ жылагъуэм къыдэкIа цIыкIухэм зыуэ щыт къэрал экзаменхэм фIагъыу хэлъыр, еджакIуэхэм ябгъэдэлъ щIэныгъэр нэсу къэпщытэнымкIэ ар IэмалыфIу зэрыщытыр къыжаIащ, я дэтхэнэ псалъэри щапхъэкIэ щIагъэбыдэжу- рэ.
Апхуэдэ экзаменхэм дыхуэмейуэ, ар ди гъащIэм хэмытмэ нэхъ тынш зэрыхъунум трагъэчыныхьащ мыдрей гупми. Зыуэ щыт къэрал экзаменхэм зыхуигъэхьэзыркIэрэ сабийм щIэныгъэ нэхъыбэ зэрызримыгъэгъуэтыр, атIэ экзамен зэритыну а предмет щхьэхуэхэм фIэкIа, адрейхэр зэремыгугъур, езыхэм я мызакъуэу адэ-анэхэри гузавэм хэмыкIыу зэрыщытыр, а псор я узыншагъэм зэран зэрыхуэхъур, нэгъуэщI куэди щапхъэу къахьащ «ДыгъафIэ къалэм» къикIа еджакIуэ цIыкIухэми.
АдыгэбзэкIэ я гупсысэр къызэраIуатэм и мызакъуэу, къэпщытакIуэхэр кIэлъыплъырт гупым хэт дэтхэнэми и къалэныр зэригъэзащIэ щIыкIэм — еджакIуэхэм къахь щапхъэхэр темэм зэрехьэлIам, я Iуэху еплъыкIэхэр зэрыпхагъэкIыфым, я бзэм и къабзагъым, я упщIэ зэхэгъэувэкIэхэм, зэманым къызэритIасэм.
А псомкIи нэхъ зэпэщу, дагъуэ щIахуэпщIын щымыIэу тетауэ къалъытэри, къэпщытакIуэ гупым «ДыгъафIэ къалэ» академием и еджакIуэ цIыкIухэм япэ увыпIэр хуагъэфэщащ.
Зэхьэзэхуэм хэтахэм псалъэ дахэхэмкIэ зыщыхуагъэзэжым нэхъыжьхэм жаIащ гъэфIэж пшыхьыр мы мазэм и кIэм КъБР-м и Парламентым и унэм щрагъэкIуэкIыну зэрамурадыр.
ИСЛЪАМ Нащхъуэ.
